Lokungekhatsi
© 2014 Watch Tower Bible and Tract Society of Pennsylvania
Utsini Umbono WaNkulunkulu Ngekubhema? 4
Incociswano Namakhelwane—BoFakazi BaJehova Bayakholelwa Yini KuJesu? 7
Nguliphi Litsemba Lelikhona Ngabokhokho Bami? 10
Lingisa Kukholwa Kwabo—Wasindza Enkembeni Yelusizi 12
Imibuto YeliBhayibheli Iyaphendvulwa 16
IMIBUTO BANTFU LABAVAMISE KUYIBUTA NGABOFAKAZI BAJEHOVA—Niyakukholelwa Yini Kutsi Inkholo Yenu Yeliciniso?
(Chafata MAYELANA NATSI > IMIBUTO BANTFU LABAVAMISE KUYIBUTA > TINKHOLELO)
SIHLOKO LESINGUMGOGODLA | UTSINI UMBONO WANKULUNKULU NGEKUBHEMA?
Kubhema solo kuyachubeka nekubulala bantfu.
Kubulele bantfu labangu-100 000 000 kuleminyaka lelikhulu leyendlulile.
Ngemnyaka kubulala bantfu labacishe babe ngu-6 000 000.
Ngekwesilinganiso, kubulala umuntfu munye njalo ngemizuzwana lesitfupha.
Futsi akutsembisi kutsi kutawushintja.
Labasemagunyeni balinganisela kutsi nangabe kutawuchubeka ngendlela lokungayo nyalo, nga-2030 lizinga lebantfu labatawukufa ngenca yekubhema litawenyuka libe ngetulu kwa-8 000 000 ngemnyaka. Futsi babona shengatsi nakuphela likhulu lesi-21 leminyaka kubhema kutabe sekubulele bantfu labangu-1 000 000 000.
Kubhema ligwayi akulimati lababhemako kuphela. Kulimata emalunga emndeni lasala ahlukumetekile emoyeni futsi asale angenayo nemali, kuhlanganise nebantfu labangabhemi labangu-600 000 labafako umnyaka ngamunye ngenca yekuhogela intfutfu yeligwayi. Kubhema kugcina sekubange tinkinga kuwo wonkhe umuntfu ngenca yetimali tetekwelapha letenyuka njalo.
Ngalokwehlukile etifeni letivele tibhedvuke, letibangela kutsi bodokotela behle benyuka bafuna likhambi, lenkinga yeligwayi ingancotjwa futsi sonkhe siyalati likhambi layo.
Umcondzisi jikelele wenhlangano lokutsiwa yi-World Health Organization, Dokotela Margaret Chan, watsi: “Lenkinga yeligwayi ibangelwa bantfu, futsi ingashintja nangabe hulumende nebantfu bangabambisana.”
Emave lamanyenti emhlabeni ente lokutsite kute ancobe lenkinga leyingoti emphilweni. Kusukela nga-August 2012, emave langaba ngu-175 avuma kutsi atawutsatsa tinyatselo tekunciphisa kubhenywa kweligwayi.* Ngetulu kwako konkhe loku, kunebantfu labasawuchubekisela phambili lomkhuba. Umnyaka ngamunye bakhiciti beligwayi bacitsa tigidzigidzi tetimali kuze balikhangise ngenhloso yekutfola emakhasimende lamasha, ikakhulukati besifazane kanye nalabasebasha labahlala emaveni lasatfutfuka. Ngendlela bantfu labangene ngayo kuleligwayi kusicinisekisa ngekutsi sibalo sebantfu lababulawa ngilo liyohlala liphakeme njengoba bantfu labatigidzi tetinkhulungwane sebavele bangene shi. Kungayekeleki kweligwayi cishe kutakwenta kutsi linani lebantfu lababulawa ngilo lihlale lisetulu, kubantfu labasigidzigidzi lesebavele bangasakhoni kuliyekela. Nangabe bantfu bangayekeli kubhema, linani lebantfu labafako litakwenyuka kakhulu kuleminyaka lengemashumi lamane letako.
Tikhangiso kanye nekungakhoni kuyekela kubhema kubangela labanyenti kutsi babe tigcili talomkhuba nanobe banesifiso sekuwuyekela. Nguloko lokwenteka kuNaoko. Wacala kubhema nakaseminyakeni yekutfomba. Kulingisa indlela lomkhuba lowawukhonjiswa ngayo ku-TV, kumabhayisikobho kanye nasetikhangisweni kwamenta wativa emukeleka kubontsanga yakhe. Ngetulu kwekubona batali bakhe bobabili babulawa ngumdlavuza wemaphaphu, wachubeka nekubhema, nanobe abekhulisa emadvodzakati akhe lamabili. Uyavuma utsi: “Bengikhatsatekile ngekuba nemdlavuza wemaphaphu kanye nangemphilo yebantfwana bami, kodvwa kwakumatima kuyekela kubhema. Bengicabanga kutsi angiyoze ngikuyekele.”
KodvwaNaoko wagcina ayekelile kubhema. Watfola lokwamsita kutsi ayekele lomkhuba wakhe, emtfonjeni lesewusite tigidzi tebantfu kutsi tiyekele kubhema ligwayi. Ngumuphi loyo mtfombo? Sicela uchubeke ufundza.
^ sig. 12 Lemetamo ifaka ekhatsi kufundzisa bantfu ngetingoti tekubhema, kunciphisa kukhangiswa kweligwayi, kukhuphula umtselo weligwayi kanye nekucalisa tinhlelo tekusita bantfu bayekele kubhema.
SIHLOKO LESINGUMGOGODLA | UTSINI UMBONO WANKULUNKULU NGEKUBHEMA?
Naku lokwashiwo nguNaoko lesikhulume ngaye esihlokweni sekucala mayelana nekuncoba kwakhe kubhema: “Ngakhona kushintja kuphila kwami ngenca yekufundza liciniso ngebunguye baNkulunkulu kanye nenjongo yakhe.” Loko lakufundza kutfolakala eBhayibhelini. Nanobe liBhayibheli lingakhulumi ngeligwayi, lisisita sicondze kutsi Nkulunkulu utsini ngekubhema.* Lolo lwati lusite bantfu labanyenti kutsi balwisane nalomkhuba nome bawuyekele. (2 Thimothi 3:16, 17) Ase sicoce ngetingoti letintsatfu tekubhema letatiwa kahle, nekutsi litsini liBhayibheli ngato.
Ligwayi linesidzakamiva lesinemandla lesenta lingayekeleki lesatiwa ngekutsi yi-nicotine. I-nicotine iniketa umuntfu emandla kwesikhashana iphindze imbangele nekucindzeteleka. Kubhema kuyisa i-nicotine engcondvweni ngekushesha nangalokuphindzaphindziwe. Njengobe kuhuba ligwayi kanye kufaka i-nicotine engcondvweni yemuntfu lobhemako, libhokisi linye leligwayi ngelilanga lifaka i-nicotine tikhatsi letingu-200, lokulizinga lelisetulu kakhulu kwendlula noma ngusiphi lesinye sidzakamiva. Kubhema ngalendlela kwenta umuntfu agcine asigcili se-nicotine kwendlula nobe ngusiphi lesinye sidzakamiva. Umuntfu nasangene shi kulomkhuba wekubhema, uba netiphawu letitsite nasekafuna kubhema.
“Nitigcili taloyo muntfu lenimlalelako.”—Roma 6:16
Ungakhona yini kulalela Nkulunkulu nawusigcili seligwayi?
LiBhayibheli lisisita kutsi sibe nembono longiwo ngalendzaba. Litsi: “Anati yini kutsi nangabe nitinikela kulotsite njengetigcili letilalelako, nisuke nitigcili taloyo muntfu lenimlalelako, kungaba tigcili tesono lesiholela ekufeni nobe tekulalela lokuholela ekulungeni?” (Roma 6:16) Nangabe kucabanga kwemuntfu netento takhe kulawulwa kukhanuka ligwayi, ngekushesha uba sigcili salomkhuba lomubi. Kodvwa-ke Nkulunkulu, libito lakhe lelinguJehova ufuna sikhululeke, hhayi nje kuphela emikhubeni lelimata imitimba yetfu, kodvwa nasemikhubeni lengcolisa umoya wetfu, lokuyindlela lesicabanga ngayo. (Tihlabelelo 83:18; 2 Khorinte 7:1) Kungako njengobe umuntfu achubeka atsandza futsi ahlonipha Jehova, uyacondza kutsi Jehova ufanelwe ngulokuncono kakhulu nekutsi angeke akhone kumniketa loko nangabe achubeka asigcili salomkhuba lobulalako. Kukubona loko kuniketa umuntfu emandla ekulwisana netifiso letilimatako.
Olaf lohlala lohlala eJalimane, nalowacala kubhema aneminyaka lengu-12 budzala, wancoba lomkhuba wekubhema ligwayi ngemuva kweminyaka lengu-16. Watsi: “Nangicala kubhema ligwayi bekungatsi yintfo lencane, kodvwa ngemuva kweminyaka kwaba yinkinga lenkhulu. Ngalelinye lilanga ngiphelelwe ligwayi, ngacindzeteleka kangangekutsi ngabutsa tonkhe tincamu teligwayi ngatihlanganisa ndzawonye, ngatigocota ngeliphepha ngase ngiyabhema. Nangicabanga ngako nyalo, sengiyabona kutsi kwakusimo lesibuhlungu.” Wawuncoba njani lomkhuba lomubi wekubhema? Watsi: “Lokungukona kwangisita sifiso sekujabulisa Jehova. Indlela Jehova labatsandza ngayo bantfu nelitsemba lasiniketa lona, kwangipha emandla ekutsi ngiwuncobe ngalokuphelele lomkhuba.”
I-“Tobacco Atlas” itsi: “Bososayensi bayavuma kutsi kubhema ligwayi kulimata tonkhe titfo temtimba futsi kwandzisa ematfuba ekugula nekufa.” Kuyatiwa kutsi kubhema kubangela tifo letingatsatselwana letifaka ekhatsi umdlavuza, sifo senhlitiyo kanye netifo temaphaphu. Kodvwa ngekusho kwe-World Health Organization (WHO), kubhema kuphindze kube yimbangela lenkhulu yetifo letitsatselwanako, njengesifuba sengati (T.B.).
“Kufanele utsandze Jehova Nkulunkulu wakho ngayo yonkhe inhlitiyo yakho, nangawo wonkhe umphefumulo wakho, nangayo yonkhe ingcondvo yakho.”—Matewu 22:37
Nangabe uhlukubeta umtimba Nkulunkulu lakunike wona, ngekutitika ngemkhuba longcolile, usuke ukhombisa kutsi uyamtsandza futsi uyamhlonipha yini Nkulunkulu?
Asebentisa liVi lakhe liBhayibheli, Nkulunkulu Jehova usifundzisa kutsi sibe nembono longiwo ngekuphila kwetfu, umtimba wetfu kanye nendlela yetfu yekucabanga. Jesu, iNdvodzana yakhe, wakhuluma ngaloko ngesikhatsi atsi: “Kufanele utsandze Jehova Nkulunkulu wakho ngayo yonkhe inhlitiyo yakho, nangawo wonkhe umphefumulo wakho, nangayo yonkhe ingcondvo yakho.” (Matewu 22:37) Kuyasikhanyela-ke kutsi Nkulunkulu ufuna sikusebentise kahle kuphila kanye nemitimba yetfu, futsi sikuhloniphe. Njengobe sifundza ngaJehova nangetetsembiso takhe, sibese siyamtsandza futsi sikwatise konkhe lasentele kona. Loko kusibangela kutsi sibalekele nome ngabe yini lengcolisa imitimba yetfu.
Jayavanth, longudokodela eNdiya wabhema iminyaka lengu-38. Naku lakusho: “Ngafundza ngetingoti tekubhema etincwadzini tetekwelapha. Ngangati kahle kutsi kubhema akukalungi futsi ngangeluleka tigulane tami kutsi tiwuyekele lomkhuba. Kodvwa mine ngangehluleka, ngetulu kwekuzama tikhatsi letingaba sihlanu nobe sitfupha.” Yini leyagcine imsitile kutsi awuyekele lomkhuba? Nakachaza utsi: “Intfo leyangibangela kutsi ngiyekele kubhema, kuba nesifundvo seliBhayibheli. Sifiso sekujabulisa Jehova sangikhutsata kutsi ngiwuyekele ngekushesha lomkhuba.”
Kuhogela intfutfu yeligwayi kuyingoti. Kuhogela lentfuftu kubangela umdlavuza naletinye tifo, futsi kubulala bantfu labangabhemi labangu-600 000 umnyaka ngamunye, ikakhulukati besifazane nebantfwana. Umbiko we-WHO ucwayisa ngaloku: “Alikho lizinga leliphephile lekuhogela intfuntfu yeligwayi.”
“Ubotsandza makhelwane wakho, njengobe utitsandza wena.”—Matewu 22:39
Usuke umtsandza mbamba yini makhelwane kanye nemndeni wakho nangabe ubabeka engotini ngekubahogelisa intfuntfu yeligwayi?
Ngekusho kwaJesu, kutsandza makhelwane, imindeni yetfu, bangani, kanye nebantfu lesiphila nabo, kungumyalo wesibili lolandzela kutsandza Nkulunkulu. Watsi: “Kufanele utsandze makhelwane wakho njengobe utitsandza wena.” (Matewu 22:39) Nangabe sichubeka nemkhuba lolimata bantfu lesisondzelene nabo, sisuke singakhombisi kutsi siyamtsandza makhelwane. Lutsandvo sibili lutawusenta silalele seluleko seliBhayibheli lesitsi: “Nguloyo naloyo akangatifuneli lokusita yena, kodvwa akachubeke afuna lokusita lomunye umuntfu.”—1 Khorinte 10:24.
Armen, lohlala e-Armenia, nakakhumbula utsi: “Umndeni wami bewungincenga kutsi ngiyekele kubhema ngobe kwakubalimata. Kodvwa ngangingafuni kukuvuma kutsi kuyabalimata.” Nakachaza loko lokwamenta washintja umbono wakhe, utsi: “Kwati liBhayibheli nekutsandza Jehova kwangisita kutsi ngiyekele kubhema futsi ngikwemukele kutsi kwakungalimati mine nje kuphela kodvwa nebantfu lengiphila nabo.”
Lwati lweliBhayibheli lwamsita Olaf, Jayavanth, na-Armen kutsi bawuyekele umkhuba lobewulimata bona kanye nalabanye bantfu. Lokwabasita akusiko nje kwati kutsi kubhema akukalungi, kodvwa bancoba ngenca yekutsandza Jehova kanye nesifiso sekumjabulisa. Indzima lebalulekile yelutsandvo igcizelelwa ku-1 Johane 5:3, lotsi: “Ngobe nguloku lokushiwo kutsandza Nkulunkulu, kutsi sigcine imiyalo yakhe; kantsi nemiyalo yakhe ayisiwo umtfwalo.” Kuliciniso kutsi kulandzela timiso teliBhayibheli akulula ngaso sonkhe sikhatsi, kodvwa umuntfu nakamtsandza mbamba Nkulunkulu, kumlalela angeke kube ngumtfwalo.
Asebentisa umkhankaso wekufundzisa emhlabeni wonkhe, Nkulunkulu Jehova nyalo usita tigidzi tebantfu kutsi tiwuyekele lomkhuba noma tingagcilatwa ligwayi. (1 Thimothi 2:3, 4) Masinyane nje, asebentisa uMbuso wakhe, lokunguhulumende wasezulwini loholwa yiNdvodzana yakhe Jesu Khristu, Jehova utawubhubhisa bosomabhizinisi labatizuzisa bona futsi lababangela tigidzi tebantfu kutsi tibe tigcili teligwayi. Utawucedza siphelane lomkhuba wekubhema losabalele umhlaba wonkhe, futsi abangele bantfu labalalelako kutsi babe nengcondvo kanye nemitimba lekahle.—Isaya 33:24; Sembulo 19:11, 15.
Nangabe ungakhoni kuyekela kubhema, ungapheli emandla. Ngekufundza kutsandza Jehova nekwemukela umbono wakhe ngekubhema, nawe ungatfola sikhutsato losidzingako kuze uncobe. BoFakazi BaJehova bangakujabulela kukusita kutsi ufundze futsi usebentise timiso teliBhayibheli. Ciniseka kutsi nangabe ufuna Jehova akusite uyekele kuba sigcili seligwayi, yena utakuniketa emandla lowadzingako.—Filiphi 4:13.
^ sig. 3 Kulesihloko kubhema kusho kubhema sikilidi, ligwayi lelonyisiwe, ngelipipi nome ngeliphayiphi. Nome kunjalo, timiso letifananako tiyasebenta nasekuhlafuneni ligwayi, kubhema sinefu, kubhema ngemshini lone-nicotine (electronic cigarette) kanye nekubhema letinye tintfo.
INCOCISWANO NAMAKHELWANE
Lencociswano lelandzelako isibonelo saleyo lomunye waBoFakazi BaJehova langaba nayo namakhelwane wakhe. Asesitsi lomunye waBoFakazi BaJehova ligama lakhe lokunguNjabulo uvakashele makhelwane wakhe, ligama lakhe lokunguThabo.
Njabulo: Kunjani Thabo. Ngiyajabula kuphindze ngikubone.
Thabo: Nami ngiyajabula kukubona.
Njabulo: Ngikuletsele bomagazini bakamuva, Sicongosekulindza ne-“Phaphama!” Ngicabanga kutsi utakujabulela kufundza letihloko letikulabomagazini.
Thabo: Ngiyabonga mnaketfu. Empeleni, ngiyajabula kutsi lamuhla wendlule ngalapha ngobe kunalokutsite lengifisa kukubuta kona.
Njabulo: Khululeka mnaketfu, ungabuta.
Thabo: Ngike ngacoca nalomunye lengisebenta naye. Ngamtjela mayelana nalabomagazini lowangishiyela bona, nendlela lokumnandzi ngayo kubafundza. Kodvwa watsi akukafaneli ngibafundze ngobe BoFakazi BaJehova abakholelwa kuJesu. Kuliciniso yini loko? Ngitsite kuye ngitakubuta nawuphindze ungivakashela.
Njabulo: Ngiyajabula kutsi ubute mine. Wente kahle njengobe vele ngingulomunye waBoFakazi BaJehova. Ecinisweni, ayikho indlela longatfola ngayo loko umuntfu lakukholelwako ngaphandle kwekutsi ubute yena.
Thabo: Nguloko nami lengikucabangile.
Njabulo: Liciniso likutsi BoFakazi BaJehova bakholelwa kakhulu kuJesu. Ecinisweni, siyacaphela kutsi kukholelwa kuJesu kubalulekile kute sisindziswe.
Thabo: Bengicabanga kutsi vele niyakholelwa kuJesu, kodvwa ngesikhatsi lona lengisebenta naye angitjela kutsi anikholelwa kuJesu, loko kungente ngafisa kwati kabanti. Nangikhumbula kahle asikaze sicoce ngalendzaba ngaphambili.
Njabulo: Ngicela kukukhombisa emavesi eliBhayibheli latsite lagcamisa bumcoka bekukholwa kuJesu. Lawa ngemavesi BoFakazi BaJehova labavame kuwasebentisa nabashumayela.
Thabo: Kulungile.
Njabulo: Asesicale nganankha emavi aJesu labhalwe kuJohane 14:6. Lamavi ayincenye yenconciswano Jesu laba nayo nalomunye webaphostoli bakhe. Afundzeka kanje: “Jesu wamphendvula watsi: ‘Mine ngiyindlela neliciniso nekuphila. Kute umuntfu lota kuBabe ngaphandle kwekutsi ete ngami.’” Ngekusho kwalelivesi, nguyiphi indlela leyodvwa yekuta kuBabe?
Thabo: Siya kuye ngaJesu.
Njabulo: Kunjalo. Tsine njengobe siBoFakazi BaJehova siyakukholelwa loku. Asengibute nje mnaketfu: Ngekwati kwakho loko Nkulunkulu lakufunako, nangabe umuntfu athantaza, kufanele athantaze egameni labani?
Thabo: Egameni laJesu.
Njabulo: Ngivumelana nawe. Kungako ngaso sonkhe sikhatsi nangithantaza, ngithantaza egameni laJesu. Nguloko kanye lokwentiwa BoFakazi BaJehova nabathantaza.
Thabo: Ngiyajabula kuva loko.
Njabulo: Lomunye umbhalo lesingawuhlola nguJohane 3:16. Lelivesi libaluleke kakhulu kangangekutsi lize labitwa ngekutsi liVangeli lelifinyetiwe. Umcondvo kutsi nawungahlanganisa loko lokwabhalwa ngaJesu nakasemhlabeni kanye nemsebenti wakhe ukwente livesi linye, bekuyoba nguloku lokushiwo ngulelivesi. Mhlawumbe ungatsandza kuwufundza lombhalo.
Thabo: Ufundzeka kanje: “Ngobe Nkulunkulu walitsandza kakhulu live kangangekutsi waze wanikela ngeNdvodzana yakhe lekuphela kwayo, kuze wonkhe umuntfu lokholwa ngiyo angabhubhi, kodvwa atfole kuphila lokuphakadze.”
Njabulo: Ufundze kahle. Uletayele yini lelivesi?
Thabo: Yebo ngilati kakhulu, futsi ngivame kulibona emabhodini ekukhangisa.
Njabulo: Livesi leletayelekile vele. Asewulinake kahle kuze ubone loko Jesu lakusho. Watsi, ngenca yekutsandza bantfu Nkulunkulu wenta kutsi batfole kuphila lokuphakadze—kodvwa kuphela nabentani?
Thabo: Nangabe bakholwa.
Njabulo: Kunjalo, ikakhulukati nabanekukholwa kuJesu Khristu, iNdvodzana lekuphela kwayo. Futsi leliphuzu lelitsi kukholwa kuvula indlela leya ekuphileni lokuphakadze, likhona kulomagazini lengikuphatsele wona, lapha ekhasini 2. Mayelana nenjongo yalomagazini Sicongosekulindza, utsi: “Ukhutsata bantfu kutsi babe nekukholwa kuJesu Khristu lowasifela kuze sitfole kuphila lokuphakadze futsi nyalo uyiNkhosi lebusako yeMbuso waNkulunkulu.”
Thabo: Sengiyabona, kuwo lomagazini wenu kunebufakazi bekutsi BoFakazi BaJehova bayakholelwa kuJesu.
Njabulo: Kunjalo.
Thabo: Manje mnaketfu kubangelwa yini kutsi bantfu batsi anikholelwa kuJesu?
Njabulo: Kungenteka kutsi kunetizatfu letinyenti tekutsi bantfu basho njalo. Labanye basho njalo ngobe beve ngalabanye bantfu. Nome mhlawumbe labanye bafundziswe bafundisi babo lenkhulumo lengesilo liciniso.
Thabo: Ngiyabona, kodvwa nje ngiyacabanga kutsi mhlawumbe bantfu batsi anikholwa kuJesu ngobe nitibita ngekutsi niBoFakazi BaJehova hhayi BoFakazi ba-Jesu.
Njabulo: Kungenteka kungaba ngulesinye sizatfu naleso.
Thabo: Nentiwa yini vele kukhuluma ngaJehova kangaka?
Njabulo: Sikholelwa kutsi kubalulekile kusebentisa libito laNkunkulu, lelitsi Jehova, njengobe nguloko kanye naJesu, iNdvodzana yakhe leyakwenta. Ase ucabange ngaloko Jesu lakusho nakathantaza kuBabe wakhe. Kubhalwe kuJohane 17:26. Ngicela ulifundze lelivesi.
Thabo: Litsi: “Ngibembulele libito lakho, futsi ngiyachubeka ngibembulela, kute batsandzane ngendlela lowangitsandza ngayo, bese ngiba munye nabo.”
Njabulo: Ngiyabonga. Ngicela unake kutsi Jesu watsi ubembulele libito laNkulunkulu. Ucabanga kutsi kungani abembulela lona?
Thabo: Eyi, angiciniseki.
Kuba nekukholwa kuJesu kubalulekile kute sisindzisiwe
Njabulo: Mhlawumbe singaphindze sibuke lelinye livesi leliyicacisa kahle lendzaba. Ngicabanga ngembhalo weMisebenti 2:21. Utsi: “Wonkhe umuntfu lobita libito laJehova utawusindziswa.” Nyalo ngiyetsemba utawuvumelana nami kutsi kubita libito laJehova kulindzelekile kute sisindziswe, ngako-ke Jesu abekwati loko.
Thabo: Ngivumelana nawe.
Njabulo: Kusindziswa kwebalandzeli bakhe ngulesinye sizatfu lesibalulekile kuJesu, sekutsi bati libito laNkulunkulu futsi balisebentise. Ngulesinye sizatfu lesenta sikhulume ngaJehova kangaka. Sikubona kubalulekile kwembulela bantfu libito laNkulunkulu futsi sibasite balibite.
Thabo: Kodvwa nanobe bantfu bangalati libito laNkulunkulu nome bangalisebentisi ngalokucondzile, bayati kutsi basuke bakhuluma ngabani nabatsi Nkulunkulu.
Njabulo: Yebo ucinisile. Nome kunjalo, ngekusitjela libito lakhe, Nkulunkulu wente kwaba lula kutsi sisondzelane naye.
Thabo: Usho kutsini mnaketfu?
Njabulo: Ase uyicabange kanje lendzaba: Akuzange kudzingeke sati libito laMosi. Besingamati ngekutsi yindvodza leyewela Lwandle Lolubovu nome indvodza leyatfola iMiyalo Lelishumi. Kuyafana nangaNowa, kungani kufanele sati libito lakhe? Abengabitwa nje nangekutsi yindvodza leyakha umkhumbi futsi yasindzisa umndeni wayo netilwane. NaJesu Khristu ngabe watiwa ngekutsi nguloyo lowavela ezulwini wafela tono tetfu. Usangiva yini mnaketfu?
Thabo: Ngiyabona.
Njabulo: Kodvwa Nkulunkulu wenta kutsi siwati emabito alabo bantfu. Kwati emabito abo kwenta loko lesikufundzako ngabo kube yintfo sibili. Nanobe singazange sesimbone Mosi, Nowa nome Jesu, kodvwa kwati emabito abo kwenta kutsi kube shengatsi sake sababona.
Thabo: Angikaze ngiyicabange ngaleyondlela, kodvwa iyevakala manje.
Njabulo: Lesi ngulesinye sizatfu lesibangela kutsi BoFakazi BaJehova basebentise libito laNkulunkulu kangaka. Sifisa kusita bantfu bakhe kukholwa kwabo kuNkulunkulu Jehova, afane neMuntfu labangakhona kusondzelana naye. Ngesikhatsi lesifanako, siyakubona kubaluleka kwendzima leyadlalwa nguJesu ekusindzisweni kwetfu. Mhlawumbe singafundza lomunye umbhalo longenta kutsi ulicondze kahle leliphuzu.
Thabo: Singalifundza.
Njabulo: Ekucaleni sifundze Johane 14:6. Khumbula phela kutsi Jesu watsi yena ‘uyindlela neliciniso nekuphila.’ Ase sibuyele emuva kancane sifundze emavi latfolakala kuJohane 14:1. Ngicela ufundze loko Jesu lakusho encenyeni yekugcina yalelivesi.
Thabo: Litsi: “Kholwani nguNkulunkulu, nikholwe nangimi.”
Njabulo: Ufundze kahle. Ungasho yini kutsi kufanele sikhetse kutsi sikholwa kuJesu nobe sikholwa kuJehova?
Thabo: Chake, Jesu watsi sidzinga kukholwa kubo bobabili.
Njabulo: Ucinisile. Ngiyetsemba uyavuma kutsi akukeneli nje kutsi sitsi sinekukholwa kuNkulunkulu nakuJesu. Ecinisweni, kufanele indlela lesiphila ngayo ivumelana naloko lesikushoko.
Thabo: Liciniso lelo.
Njabulo: Kodvwa umuntfu angakhombisa njani kutsi ukholelwa mbamba kuNkulunkulu nakuJesu? Mhlawumbe singacoca ngalombuto esikhatsini lesitako.*
Thabo: Ngingakujabulela loko.
Ikhona yini indzaba leseBhayibhelini loke watibuta imibuto letsite ngayo? Unayo yini inkhaphunkhaphu yekuva kabanti mayelana netinkholelo nome tinchubo letitsite taBoFakazi BaJehova? Nangabe kunjalo, ungangabati kubuta lomunye wabo. Utakujabulela kucoca nawe ngaloko.
^ sig. 60 Kuze utfole kwatiswa lokubanti, fundza sehluko 12 sencwadzi letsi Lifundzisani Mbambambamba LiBhayibheli, leshicilelwa BoFakazi BaJehova. Iyatfolakala naku-jw.org/ss.
ESIKHATSINI lesitsite lesendlulile, kwavela sihloko ephephandzabeni laseKorea, i-“The Chosun Ilbo.” Lesihloko besitsi: “‘Shim Cheong Lolungile’ Lobekangati Lutfo NgaJesu Waya Esihogweni Yini?”
Lesihloko savusa intfukutselo ngobe Shim Cheong bekayintfombatana letsandzekako lengumdlali enganekwaneni yaseKorea, futsi wadzela kuphila kwakhe kute asite babe wakhe lobekayimphumphutse. Kuyo yonkhe leminyaka leyendlulile, lunyenti ludvumo laniketwe lona. EKorea, Shim Cheong usibonelo sekutsi indvodzakati leyetsembekile kufanele ibe njani.
Kulabanyenti, kucabanga kutsi umuntfu lonjalo angajeziswa esihogweni semlilo ngenca yekutsi bekangasiye umKhristu lobhajatisiwe kubonakala kuyintfo lengakalungi futsi lekhubako. Lenganekwane kutsiwa yenteka esikhatsini lesidze ngaphambi kwekutsi kufike livangeli lelimayelana naKhristu endzaweni yakubo.
Lesihloko salendzaba besifaka ekhatsi incociswano nemfundisi. Wabutwa kutsi bonkhe labafa bangazange balitfole litfuba lekufundza ngaJesu, bebatawujeziswa yini esihogweni semlilo. Waphendvula watsi: “Asati, kodvwa sicabanga kutsi likhona litsemba lelitsite Nkulunkulu lababekele lona.”
I-“The New Catholic Encyclopedia” itsi: “Kuze umuntfu asindziswe kumelwe abhajatiswe. Kunjengobe naKhristu asho, ngaphandle kwekutsi umuntfu atalwe kabusha, ngemanti nangeMoya Longcwele ngeke awubone uMbuso waNkulunkulu. (Jn 3.5)” Ngenca yaloko, labanye bantfu bakholelwa kutsi labo labafa bangakabhajatiswa bayiswa esihogweni semlilo nome bahlushwe nasebafile.
Nome kunjalo kunalabanye labanyenti labatsi leyonkholelo ayinangcondvo. Tigidzi tebantfu tiye tafa tingenalo lwati lweliBhayibheli. Kuyabafanela yini kutsi bahlushwe phakadze? Litsini liBhayibheli ngalendzaba?
LiBhayibheli lisikhombisa ngalokucacile kutsi Nkulunkulu akabakhohlwa bantfu lebebaphila bangenalo lwati ngaloko lakulindzele kubo. Imisebenti 17:30 isicinisekisa ngekutsi: “Nkulunkulu akatinakanga tikhatsi lapho bantfu bebenta ngekungati khona.” Nguliphi-ke litsemba leliseBhayibhelini, lelimayelana nalabo labafa bangakalitfoli litfuba lekufundza ngaNkulunkulu?
Imphendvulo ingatfolakala kuloko Jesu lakutjela lesinye sigelekece lebesibetselwe naye. Lesigelekece satsi kuJesu: “Ungikhumbule nawufika eMbusweni wakho.” Waphendvula watsini Jesu? Watsi: “Lamuhla ngiyakutjela ngitsi: Utawuba nami ePharadisi.”—Lukha 23:39-43.
Jesu bekatsembisa lendvodza kutsi itawuya ezulwini yini? Cha, ngobe lendvodza ‘beyingakatalwa kabusha’ ngemanti nangemoya, lokwakulindzelekile kute umuntfu angene eMbusweni waNkulunkulu. (Johane 3:3-6) Kunaloko, Jesu abetsembisa lesigelekece kutsi sitawuphindze siphile, ePharadisi. Njengobe lendvodza yayingumJuda, beyetayelene neliPharadisi lasemhlabeni, kanye nensimu yase-Edeni, njengobe ichazwa encwadzini yekucala yeliBhayibheli. (Genesisi 2:8) Setsembiso saJesu sayiniketa litsemba lekutsi itawuvuselwa ePharadisi naliphindze libuyiselwa emhlabeni.
Ecinisweni, liBhayibheli letsembisa kutsi “kutawuba neluvuko lwalabalungile nalabangakalungi.” (Imisebenti 24:15) ‘Labangakalungi’ ngulabo labangazange sebaphile ngekuvumelana netimiso taNkulunkulu tekulunga ngobe bebangayati intsandvo yaNkulunkulu. Jesu utawuvusa lesigelekece ‘lesingakalungi’ lesakhuluma naye, kanye netigidzi, mhlawumbe netigidzigidzi tebantfu labafa bangati ngaNkulunkulu. Ngemuva kwekuvuselwa kwabo emhlabeni loliPharadisi, batawufundziswa ngaloko lokufunwa nguNkulunkulu futsi batawuba nelitfuba lekukhombisa indlela labamtsandza ngayo, ngekulalela imiyalo yakhe.
Nakuvuswa bantfu labangakalungi, batawehlulelwa ngekwaloko labakwenta nabasaphila yini? Chake, ngobe umbhalo waRoma 6:7 utsi: “Ngobe umuntfu lofile ukhululiwe esonweni sakhe.” Laba labangakalungi bayobe sebatibhadele tono tabo ngekufa. Kungako bayowehlulelwa ngekwaloko labatakwenta ngemuva kwekuvuswa kwabo, hhayi ngaloko labakwenta bangati, ngaphambi kwekufa kwabo. Bayawutfola ini?
Ngemuva kwekuvuswa kwabo, laba labangakalungi batawuba nelitfuba lekufundza ngemitsetfo yaNkulunkulu, leyokwembulwa nakuvulwa imiculu lengekwemifanekiso. Batawubese behlulelwa “ngekwetento tabo,” kungakhatsaliseki kutsi bayawulalela umtsetfo waNkulunkulu nome abawulaleli. (Sembulo 20:12, 13) Kulabanyenti labangakalungi, leli ngeke kube litfuba lesibili kodvwa kuyawuba litfuba labo lekucala lekutfola kuphila lokuphakadze emhlabeni ngekufundza nangekwenta intsandvo yaNkulunkulu.
Lemfundziso yeliBhayibheli seyisite bantfu labanyenti kutsi babe nekukholwa kuNkulunkulu. Yeong Sug ungulomunye wabo. Wakhuliswa angumKatolika lotinikele. Emalunga emndeni wakubo abebapristi. Wahamba wayohlala nemasisitela ngobe abenelitsemba lekuba lisisitela. Ngekuhamba kwesikhatsi, wahamba lapho ngobe abedvunyatwe ngulokwakwenteka khona. Nangetulu kwaloko, abengayemukeli imfundziso yesihogo ngobe abecabanga kutsi kuhlupha bantfu esihogweni akukalungi futsi akukhombisi lutsandvo.
Lomunye waBoFakazi BaJehova wakhombisa Yeong Sug lamavi eBhayibhelini, latsi: “Labaphilako bayati kutsi batakufa, kodvwa labafile abati lutfo; sebate umvuzo, abasakhunjulwa ngisho nekukhunjulwa.” (Umshumayeli 9:5) LoFakazi wamsita wabona kutsi bokhokho bakhe abahlushwa esihogweni, kunaloko balele emathuneni balindzele kuvuswa.
Ngenca yekutsi Yeong Sug bekati kutsi bantfu labanyenti abakaze balive leliciniso leliBhayibheli, wacabangisisa ngemavi aJesu lakuMatewu 24:14 latsi: “Letindzaba letimnandzi teMbuso tiyawushunyayelwa emhlabeni wonkhe, kuze kube bufakazi etiveni tonkhe, bese-ke kuphela kuyefika.” Nyalo sewushumayela tindzaba letimnandzi futsi ucocela labanye ngelitsemba lakhe lelimangalisako leliseBhayibhelini.
LiBhayibheli lisitjela kutsi: “Nkulunkulu akakhetsi libala lemuntfu, kodvwa lowo lomesabako ente lokulungile uyemukeleka kuye.” (Imisebenti 10:34, 35) Nguloko lebesingakulindzela kuNkulunkulu ngobe “utsandza kulunga nebumsulwa.”—Tihlabelelo 33:5.
LINGISA KUKHOLWA KWABO | MARIYA
MARIYA waguca ngemadvolo eva buhlungu lobukhulu ngendlela lengachazeki. Etindlebeni takhe bekusolo kudvuma kukhala kwekugcina kwendvodzana yakhe njengobe ifa ngemuva kwekuhlukunyetwa ema-awa lamanyenti. Kwavele kwaba mnyama emini. Umhlaba watamatama ngemandla. (Matewu 27:45, 51) Kungenteka kuMariya kwaba shengatsi Jehova bekatjela umhlaba wonkhe indlela labebuhlungu ngayo ngekufa kwaJesu Khristu kwendlula nobe ngabe ngubani.
Njengobe kukhanya kwasemini kususa bumnyama lobebembese i-Golgotha nome indzawo lebitwa ngekutsi Sikobho, Mariya abesolo alilela indvodzana yakhe. (Johane 19:17, 25) Kungenteka kutsi tinyenti tintfo lebekatikhumbula. Lokunye kwako kungaba nguloko lobekwenteke eminyakeni lengu-33 leyendlula. Ngesikhatsi yena naJosefa baletsa lomtfwana wabo loligugu ethempelini eJerusalema, indvodza leseyikhulile lebitwa ngekutsi nguSimeyoni yaphefumelelwa kutsi iphrofethe. Yaphrofetha ngetintfo letinkhulu mayelana naJesu yaphindze yasho kutsi ngalelinye lilanga Mariya abetawuva shengatsi uhlatjwa ngenkemba lendze. (Lukha 2:25-35) Bekungukona awacondza kahle emaciniso alawo mavi.
Kuyaye kutsiwe kushonelwa ngumntfwana kuyintfo lebuhlungu kakhulu umuntfu langabhekana nayo. Kufa kusitsa lesinelunya futsi sonkhe kuyasehlela ngandlela tsite. (Roma 5:12; 1 Khorinte 15:26) Kungenteka yini kutsi sikhone kubhekana nalobuhlungu lobungaka bekufelwa? Njengobe sitawukhuluma kabanti ngekuphila kwaMariya kusukela ekucaleni kwemsebenti waJesu wasemhlabeni kuya ekufeni kwakhe nangemuva kancane kwaloko, sitawufundza lokunyenti ngekukholwa lokwasita Mariya kutsi asindze enkembeni yelusizi.
Asesibuyele emuva eminyakeni lemitsatfu nehhafu: Mariya wavele wativela nje kutsi kunelushintjo lolutako. Ngisho nasedolobheni lelincane laseNazaretha, bantfu bebakhuluma ngaJohane uMbhabhatisi kanye nemlayeto wakhe wekuphendvuka lotsintsa inhlitiyo. Mariya abesabona kutsi indvodzana yakhe lendzala beyitsatsa loyo mlayeto njengesibonakaliso; besekusikhatsi sekutsi isale icala umsebenti wayo. (Matewu 3:1, 13) Kungabi khona kwaJesu kwakuyawubangela kukhatsateka ngandlela tsite kuMariya kanye nemndeni wakhe. Kungani?
Kungenteka kutsi abesashonile Josefa, indvodza yaMariya. Nangabe kunjalo, Mariya abekwati kushonelwa.* Jesu abengabitwa nje kuphela ngekutsi ‘yindvodzana yembati,’ kodvwa abephindze abitwe nangekutsi ‘ngumbati.’ Kuyacaca kutsi Jesu abesatsetse libhizinisi leyise, futsi kwasekunguye lonakekela umndeni wakubo, lokwakufaka ekhatsi bantfwana bakubo labasitfupha labatalwa emuva kwakhe. (Matewu 13:55, 56; Makho 6:3) Ngisho nobe Jesu abececesha Jakobe, lokungenteka kutsi abemelama, kutsi achubeke nalelibhizinisi lakubo, kuhamba kwendvodzana lendzala kwakungeke kube yintfo lemelula kulomndeni. Mariya abesavele anemtfwalo lomatima. Lwalumkhatsata yini lolushintjo? Asati. Kodvwa kunanangu umbuto lobaluleke kakhulu: Abetawutiva kanjani ngesikhatsi Jesu waseNazaretha aba nguJesu Khristu, Mesiya lobekukudzala alindzelwe? Lokunye kulandzisa kweliBhayibheli kwembula lokutsite mayelana naloko.—Johane 2:1-12.
Jesu waya kuJohane kute abhajatiswe, wase uba nguLogcotjiwe waNkulunkulu, nobe Mesiya. (Lukha 3:21, 22) Ngemuva kwaloko wacala kukhetsa bafundzi bakhe. Nanobe umsebenti wakhe wawuphutfuma, bekatiniketa sikhatsi sekujabula nemndeni nebangani bakhe. Ahamba nenina, bafundzi bakhe kanye nabomnakabo, baya edzilini lemshado eKhana, lidolobha lebelisegcumeni lelalikhashane ngemakhilomitha langu-13 kusuka eNazaretha. Njengobe lomcimbi uchubeka, Mariya wabona kutsi kukhona lokungasahambi kahle. Kungenteka wanakisisa lamanye emalunga alomndeni walaba labashadako abukana etfukile futsi ahlebelana. Besebaphelelwe liwayini. Ngekwelisiko labo, kuphela kweliwayini kwakuhlazisa loyo mndeni futsi kumoshe wonkhe umcimbi. Mariya wabavela wase uya kuJesu.
Watsi kulendvodzana yakhe: “Sebete liwayini.” Abelindzele kutsi yenteni? Natsi singaticabangela, kodvwa bekati kutsi indvodzana yakhe yindvodza yemadvodza lebeyitakwenta tintfo letinkhulu. Mhlawumbe abecabanga kutsi beyitawucala ngaleso sikhatsi. Empeleni abetsi kuye: “Ndvodzana, ngicela wente lokutsite ngalesimo lesesivelile.” Kungenteka kutsi imphendvulo yaJesu yammangalisa ngobe watsi: “Loku kusihluphe ngani tsine?” Emavi aJesu abengakhombisi indzelelo njengobe labanye bawahumusha kanjalo. Ngalamavi, abemane nje amekhuta ngemusa. Jesu abekhumbuta unina kutsi abengeke ayilawule indlela lokufanele ente ngayo umsebenti wakhe; loko lokwakufanele kwentiwe nguBabe wakhe, Jehova.
Mariya wakwemukela lokwekhutwa ngobe abengumake lotfobekile nalolalelako. Watsi kulabo lebebasita kulelidzili: “Nibokwenta nobe yini lanitjela yona.” Mariya watibonela kutsi kwasekungasesiso sikhatsi sekucondzisa indvodzana yakhe, kunaloko, yena kanye nalabanye kwase kufanele batsatse ticondziso kuyo. Njengenina, Jesu wakhombisa kutsi uyavelana nalaba lebebasandza kushada. Wenta simangaliso sakhe sekucala, washintja emanti aba liwayini. Umphumela waba kutsi “nebafundzi bakhe bamkholwa.” Mariya naye wamkholwa Jesu. Wase umtsatsa njengeNkhosi neMsindzisi, hhayi njengendvodzana yakhe.
Lamuhla, batali bangafundza lukhulu ekukholweni kwaMariya. Kuliciniso kutsi kute lowake wakhulisa umntfwana lofana naJesu. Kodvwa noma ngumuphi umntfwana, nasekakhulela ebudzaleni kungaba yinsayeya nakwenteka tingucuko. Umtali angase achubeke nekuphatsa umntfwana wakhe sengatsi usemncane kantsi loko kungase kungasafaneleki. (1 Khorinte 13:11) Umtali angaba lusito kanjani kumntfwana wakhe losamdzala? Lenye indlela, kukhombisa kutsi uyaciniseka kutsi umntfwana wakhe lowetsembekile utawuchubeka nekuphila ngekuvumelana netimfundziso teliBhayibheli, atfole tibusiso taJehova. Kukhuluma kahle kwemtali nebantfwana bakhe akhombise kutsi uyabetsemba, kungase kwente labantfwana lasebakhulile bachubeke balalela Jehova. Asingabati kutsi Jesu abekujabulela kakhulu kusekelwa nguMariya kulesikhatsi lesibalulekile lebesiseta.
EmaVangeli asitjela lokuncane mayelana naMariya kuleminyaka lemitsatfu nehhafu yemsebenti waJesu. Nome kunjalo, khumbula kutsi kungenteka abesangumfelokati aphindze angumake lokhulisa bantfwana yedvwa, mhlawumbe labanye babo bebasebancane. Kungako sicondza kahle kutsi kungani Mariya angakhonanga kulandzela Jesu njengobe abeshumayela eveni lakubo. (1 Thimothi 5:8) Wachubeka azindla ngetintfo latifundza mayelana naMesiya futsi bekaba khona emihlanganweni lebeyibasesinagogeni, njengobe umndeni wakhe wawuhlale wenta njalo.—Lukha 2:19, 51; 4:16.
Kungenteka yini kutsi naye abekhona ngalesikhatsi Jesu akhuluma esinagogeni laseNazaretha? Kwamjabulisa kakhulu kuva indvodzana yakhe imemetela kutsi siphrofetho sasendvulo lesimayelana naMesiya sesigcwalisekile ngayo. Nome kunjalo, kwakumkhatsata kubona bantfu baseNazaretha bangayemukeli indvodzana yakhe. Baze betama ngisho nekuyibulala.—Lukha 4:17-30.
Lokunye lokwakumcindzetela yindlela lamanye emadvodzana akhe labemtsatsa ngayo Jesu. Embhalweni waJohane 7:5 sitfola kutsi banakabo Jesu labane bebete kukholwa kantsi Mariya abenako. Naku lesitjelwa kona ngabo: “Bomnakabo bebangakholwa kuye.” LiBhayibheli alisho lutfo ngabodzadzewaboJesu, lokungenteka kutsi bebababili.* Nome ngabe kwentekani, Mariya weva buhlungu lobukhulu bekuphila ekhaya lelihlukene ngenkholo. Kwakudzingeka ente imetamo yekutsi ahlale etsembekile etimfundzisweni teliBhayibheli, ngesikhatsi lesifanako etame kusita emalunga emndeni wakhe kutsi akholwe ngaphandle kwekuwaphocelela.
Ngalesinye sikhatsi, licembu letihlobo, lokungenteka kutsi belifaka ekhatsi nebanakaboJesu, lancuma ‘kutewulandza’ Jesu. Empeleni bebatsi: “Uyahlanya.” (Makho 3:21, 31) Ecinisweni Mariya abengakucabangi sanhlobo loko kodvwa wahamba nemadvodzana akhe, mhlawumbe aneletsemba lekutsi kukhona latakufundza lebekutawasita kutsi kukholwa kwawo kukhule. Kwenteka yini loko? Nanobe Jesu achubeka nekwenta timangaliso futsi afundzisa emaciniso lamangalisako, lamanye emadvodzana aMariya abesolo angakholwa. Kungenteka yini kutsi Mariya abetibuta mhlawumbe atfukutsele kutsi kani kufanele kuze kwentekeni kute akholwe?
Uhlala ekhaya lelinetinkholo letingafani yini? Kukholwa kwaMariya kungakufundzisa lokunyenti. Akazange alahle litsemba ngetihlobo takhe lebetingakholwa. Kunaloko, wancuma kutsi titibonele kutsi kukholwa kwakhe kumletsela injabulo nekuthula kwengcondvo. Ngetulu kwako konkhe loku, wachubeka nekusekela indvodzana yakhe leyetsembekile. Mariya abemkhumbula yini Jesu? Kwakwenteka yini ngaletinye tikhatsi afise shengatsi ngabe usahlala naye ekhaya kanye nemndeni wakhe? Mhlawumbe nangabe kwakumfikela loko, abekhona kutibamba. Wakubona kulilungelo kusekela kanye nekukhutsata Jesu. Ungabasita yini nawe bantfwana bakho kutsi babeke Nkulunkulu kucala ekuphileni kwabo?
Wawutfola yini umvuzo Mariya ngekukholwa kwakhe kuJesu ? Jehova uyabaniketa umvuzo labo labanekukholwa, futsi siyaciniseka kutsi naMariya wawutfola. (Hebheru 11:6) Ungake ucabange nje kutsi abetiva kanjani nakeva indvodzana yakhe ikhuluma nome eva imibiko yetinshumayelo tayo kulabanye nabo labativele.
Kuletinye tibonelo lebetisetjentiswa yindvodzana yakhe, kungenteka yini kutsi Mariya abekhumbula ngesikhatsi Jesu asakhula eNazaretha? Ngesikhatsi Jesu akhuluma ngemfati loshanyela indlu yakhe kute afune luhlavu lwemali, losila sinkhwa etjeni, noma lokhanyisa sibane asibeke elutsini lwaso, Mariya wacabanga ngaloya mfanyana wakhe lobekayenta naye lemisebenti yamalanga onkhe. (Lukha 11:33; 15:8, 9; 17:35) Ngesikhatsi Jesu atsi lijoka lakhe lilula nemtfwalo wakhe awesindzi, ingabe Mariya wakhumbula intfo leyayimchaza kakhulu yini—kubuka Josefa afundzisa Jesu nakasemncane indlela yekwenta lijoka ngebunono kute silwane sikhone kuletfwala singalimali? (Matewu 11:30) Asingabati kutsi Mariya abejabula kakhulu nakacabangisisa ngelilungelo Jehova lamupha lona lekukhulisa kanye nekucecesha indvodzana leyayitawuba nguMesiya. Kungenteka kutsi watfola injabulo ngekulalela Jesu, umfundzisi lochwepheshe kunabo bonkhe labake baba khona, lowakhuluma ngetintfo lebetejwayelekile, wafundzisa ngato tifundvo letibalulekile.
Nome kunjalo, Mariya abesolo atfobekile. Indvodzana yakhe ayizange seyitsi yena akadvunyiswe noma yenta bantfu bamkhonte. Ngesikhatsi Jesu enta umsebenti wakhe wasemhlabeni, lomunye make esicumbini sebantfu wamemeta watsi uyajabula loyo mfati lowatala Jesu. Yena waphendvula watsi: “Cha, bayajabula labo labeva livi laNkulunkulu futsi baligcine!” (Lukha 11:27, 28) Nangalesikhatsi sicumbi sebantfu sitjela Jesu kutsi unina nabomnakabo balapha ngephandle, yena watsi labo labakholwa kuye, ngibo bomake nabomnakabo sibili. Mariya akazange akhubeke, wakucondza loko Jesu labekusho—bazalwane babaluleke kakhulu kunetihlobo tengati.—Makho 3:32-35.
Ngetulu kwako konkhe loku, ngeke sikwati kuchaza buhlungu Mariya labuva nakabona indvodzana yakhe ifa kabuhlungu elugodvweni lwekuhlushwa. Umphostoli Johane lowatibonela ngewakhe loku kwenteka, kamuva wafaka lokwatiswa ekulandziseni kwakhe: Nakwenteka lentfo lebuhlungu kangaka, Mariya abemile “eceleni kwalolugodvo labebetselwe kulo Jesu.” Kute lobekangavimba lomake locotfo futsi lomtsandzako umntfwanakhe kutsi eme edvute nendvodzana yakhe kuze kube sekugcineni. Jesu wambona, kodvwa nanobe bekaphefumula kabuhlungu futsi kumatima nekukhuluma, wakhuluma. Wacela umphostoli Johane labemtsandza kutsi anakekele unina. Njengobe banakaboJesu bebasengakabi ngemakholwa, Jesu akazange acele ngisho namunye wabo kutsi amnakekele kodvwa wacela umlandzeli wakhe lowetsembekile. Ngaleyondlela, Jesu wakhombisa kutsi kubaluleke kangakanani kutsi indvodza lekholwako inakekele umndeni, ikakhulukati ekuciniseni buhlobo bemndeni naNkulunkulu.—Johane 19:25-27.
Ngesikhatsi Jesu ashona ekugcineni, Mariya wabuva buhlungu lobebubiketelwe endvulo, umphefumulo wakhe wadzabuka, kwaba shengatsi uhlatjwa ngenkemba lendze. Nangabe sikutfola kumatima kucabanga ngelusizi labhekana nalo, kumatima nekucabanga ngenjabulo laba nayo ngemuva kwemalanga lamatsatfu. Mariya wabona simangaliso lesikhulu kunato tonkhe. Jesu abevusiwe ekufeni. Wajabula nakakhulu ngesikhatsi Jesu abonakala kuJakobe umnakabo, futsi sineliciniso lekutsi bebabobabili nje kuphela. (1 Khorinte 15:7) Loko kuhlangana kwabo kwatsintsa nalalabanye banakabo Jesu. Sifundza kamuva kutsi base bayakholwa kutsi Jesu unguKhristu. Ngemuva kwaloko bese bahamba namake wabo emihlanganweni yebuKhristu, futsi “bebaphikelela ngebunye emthantazweni.” (Imisebenti 1:14) Kamuva, lababili babo boJakobe naJuda babhala tincwadzi letimbili teliBhayibheli.
Sitfola kutsi kugcinwa kukhulunywa ngaMariya asemhlanganweni nemadvodzana akhe athantaza. Mariya watakhela ligama lelihle futsi wasishiyela sibonelo. Ngenca yekukholwa kwakhe wasindza enkembeni yelusizi futsi ekugcineni watfola umvuzo. Nasilingisa kukholwa kwakhe, natsi sitawubhekana nanome ngubuphi bumatima lobukhona kulomhlaba futsi sitawutfola umvuzo lomkhulu kakhulu kunaloko lesingakucabanga.
^ sig. 8 Ngemuva kwekukhuluma ngaye kuloko lokwenteka ngesikhatsi Jesu aneminyaka lengu-12 budzala, kute lapho kubese kukhulunywa khona ngaJosefa ekulandziseni kwemaVangeli. Ngemuva kwaloko, unina waJesu kanye nalabanye bantfwana kuyakhulunywa ngabo, kodvwa akukhulunywa ngaJosefa. Jesu wake wabitwa nangekutsi ‘yindvodzana yaMariya,’ hhayi yaJosefa.—Makho 6:3.
^ sig. 16 Josefa abengasuye babe waJesu mbamba, ngako-ke laba bekubanakabo nabodzadzewa ngamake munye.—Matewu 1:20.
Iplanethi yetfu yentiwe ngendlela lekhetsekile kute siphile kuyo. Inemanti lamanyenti, lesiwadzingako kute siphile. Kutjeka nekujikeleta kwemhlaba kwenteka ngendlela lefanele kute lwandle lungabi nelichwa nome lushise kakhulu luze lubile. Sibhakabhaka natibutse wemhlaba kuvikela umhlaba emisebeni lebulalako. Luhlelo lwekuphila lolunetintfo letidzinganako, titjalo kanye netilwane luyamangalisa. Ngenca yaloko bantfu baphetsa ngekutsi iplanethi yetfu yentelwe injongo lekhetsekile.—Fundza Isaya 45:18.
Kodvwa ungahle utibute kutsi, ‘kuhlupheka nekungalungi kuyincenye yaleyo njongo yini?’—Fundza Dutheronomi 32:4, 5.
Umhlaba wawudalelwe kutsi ube likhaya lelijabulisako lebantfu labahloniphanako, nalabatsandza uMdali wabo. Kungako kuphila kwemuntfu kunenjongo lenkhulu kakhulu, kunekwetitjalo noma tilwane. Tsine singacondza kutsi ungubani uMdali wetfu, futsi sijabulele siphindze silingise lutsandvo nekulunga kwakhe.—Fundza Umshumayeli 12:13; Mikha 6:8.
UMdali wetfu angakwenta konkhe lahlose kukwenta. Ngako singaciniseka kutsi uyophindze ente iplanethi yetfu ibe likhaya lelijabulisako.—Fundza Tihlabelelo 37:11, 29; Isaya 55:11.
1 2 3 4 5 6 7 8 9 10 11 12 13 14 15 16
^ ***bh emakh. 27-36 Iyini Injongo YaNkulunkulu Ngemhlaba?***
Sehluko Sesitsatfu
Iyini Injongo YaNkulunkulu Ngemhlaba?
Iyini injongo yaNkulunkulu ngebantfu?
Nkulunkulu wabekelwa njani insayeya?
Kutawuba njani kuphila emhlabeni esikhatsini lesitako?
INJONGO yaNkulunkulu ngemhlaba iyamangalisa. Jehova ufuna kutsi emhlabeni kuhlale bantfu labajabulile nalabaphile saka. LiBhayibheli litsi “Nkulunkulu wahlanyela insimi yase-Edeni” futsi “wamilisa emhlabatsini tonkhe tihlahla letibukekako letimnandzi.” Ngemuva kwekutsi Nkulunkulu adale indvodza yekucala nemfati wekucala, bo-Adamu na-Eva, wase ubabeka ekhaya lelihle watsi kubo: “Talanani, nandze, nigcwalise umhlaba, niwuncobe.” (Genesisi 1:28; 2:8, 9, 15) Ngako-ke, kwakuyinjongo yaNkulunkulu kutsi bantfu babe nebantfwana, banwebele lelikhaya labo leliyinsimi emhlabeni wonkhe futsi banakekele netilwane.
2 Ucabanga kutsi injongo yaNkulunkulu Jehova yekutsi bantfu bahlale epharadisi emhlabeni itawugcwaliseka yini? Nkulunkulu utsi: “Loko lese ngikushito, nguloko lengiyawukuphumelelisa.” (Isaya 46:9-11; 55:11) Yebo, loko Nkulunkulu lakuhlosile kutawufezeka nakanjani! Utsi umhlaba “akazange awudalele kutsi ubete lutfo, kodvwa wawubumbela kutsi uhlale bantfu.” (Isaya 45:18) Nkulunkulu abefuna kutsi kuhlale bantfu labanjani emhlabeni? Abefuna kutsi bahlale sikhatsi lesingakanani? LiBhayibheli liyaphendvula: “Labalungile bayawudla lifa lemhlaba, bahlale kulo kuze kube phakadze.”—Tihlabelelo 37:29; Sembulo 21:3, 4.
3 Kuyacaca-ke kutsi loku kusengakenteki. Bantfu bayagula futsi bayafa; labanye bayalwa baze babulalane. Kukhona lokonakala. Kuliciniso kutsi Nkulunkulu abengakahlosi kutsi umhlaba ube njengobe siwubona lamuhla! Konakalaphi? Kungani injongo yaNkulunkulu ingakagcwaliseki? Kute incwadzi yemlandvo lebhalwe ngumuntfu lengasitjela ngobe lenkinga yacala ezulwini.
SICALO SESITSA
4 Incwadzi yekucala yeliBhayibheli isitjela ngemphikisi waNkulunkulu lowabonakala ensimini yase-Edeni. Imbita ngekutsi ‘yinyoka,’ kodvwa abengasiso silwane. Incwadzi yekugcina yeliBhayibheli yona imbita “ngekutsi nguMhlebi nome nguSathane, uMkhohlisi wemhlaba wonkhe.” Iphindze imbite ngekutsi ‘yinyoka yasemandvulo.’ (Genesisi 3:1; Sembulo 12:9) Lengilosi lenemandla, nobe sidalwa semoya lesingabonakali, yasebentisa inyoka nayikhuluma na-Eva. Loku kufanana naloko lokungentiwa ngumuntfu lonelikhono longatsi lapho akhuluma ente shengatsi kukhuluma umdoli loseceleni kwakhe. Asingabati-ke kutsi lesidalwa semoya sasikhona ngalesikhatsi Nkulunkulu adala umhlaba kute kuhlale bantfu.—Jobe 38:4, 7.
5 Njengobe yonkhe indalo yaJehova iphelele, ngubani-ke lowadala ‘loMhlebi,’ ‘loSathane’? Kalula nje, lomunye wemadvodzana aNkulunkulu lanemandla watenta yena kutsi abe nguMhlebi. Kwenteka njani loko? Angitsi kungenteka kutsi umuntfu lohloniphekile futsi lowetsembekile abe lisela. Kungenteka njani? Lomuntfu angavumela sifiso lesibi kutsi sakheke enhlitiyweni yakhe. Nangabe ahlala acabanga ngaso, lesifiso siyakhula. Ngako-ke nakuvela litfuba, wenta yona kanye lentfo lembi labeyicabanga.—Jakobe 1:13-15.
6 Kwenteka kanjalo-ke nangaSathane Develi. Kungenteka kutsi wamuva Nkulunkulu ngalesikhatsi atjela bo-Adamu na-Eva kutsi babe nebantfwana futsi batalane bandze bagcwalise umhlaba. (Genesisi 1:27, 28) Ngako-ke Sathane wacabanga, ‘Bonkhe labantfu bangakhulekela mine esikhundleni saNkulunkulu!’ Sifiso lesibi sakheka enhlitiyweni yakhe. Ekugcineni wakhohlisa Eva ngekukhuluma emanga ngaNkulunkulu. (Genesisi 3:1-5) Wase uba “nguDeveli” lokusho kutsi “uMkhohlisi.” Waphindze waba “nguSathane” lokusho kutsi “uMphikisi.”
7 Ngekusebentisa emanga nebucili, Sathane Develi wenta kutsi bo-Adamu na-Eva bangamlaleli Nkulunkulu. (Genesisi 2:17; 3:6) Umphumela waba kutsi bagcine bafile njengobe Nkulunkulu abeshito kutsi batawufa nabangamlaleli. (Genesisi 3:17-19) Njengobe Adamu waba ngulongakapheleli ngesikhatsi ona, bonkhe bantfwana bakhe batfola lifa lelisono kuye. (Roma 5:12) Lendzaba singayifananisa nelipani lekubhaka tinkhwa. Nangabe lelipani linesifaca, kwentekani ngaletinkwa letibhakwa ngalo? Tonkhe tiphuma tinesifaca. Ngalokufananako-ke, natsi sitfole “sifaca” sekungapheleli ku-Adamu. Kungako nje siguga futsi sifa.—Roma 3:23.
8 Ngesikhatsi Sathane enta kutsi bo-Adamu na-Eva bone kuNkulunkulu, abehola ekuhlubukeni. Abebekela kubusa kwaJehova insayeya. Empeleni Sathane abetsi: ‘Nkulunkulu ungumbusi lomubi, ucala emanga futsi ugodlela bantfu tintfo letinhle. Bantfu abakudzingi kubuswa nguye. Bangatikhetsela bona kutsi ngukuphi lokulungile nalokungakalungi. Kutawubahambela kahle nabangabuswa ngimi.’ Yini Nkulunkulu labengayenta ngalokudzelelwa lokunjena? Labanye bacabanga kutsi ngabe Nkulunkulu watibulala ngaso leso sikhatsi letihlubuki. Kodvwa loko bekutayiphendvula yini lensayeya yaSathane? Kwakungabonisa yini kutsi indlela yaNkulunkulu yekubusa ilungile?
9 Imfanelo yaJehova lephelele yekulunga ayizange imvumele kutsi abulale letihlubuki ngaleso sikhatsi. Wancuma kutsi kudzingeka sikhatsi kute aphendvule insayeya yaSathane ngendlela leyenetisako futsi abonise kutsi Develi ungumcambimanga. Ngako-ke, Nkulunkulu wakhetsa kutsi abayekele bantfu batibuse sikhashana bacondziswa nguSathane. Sizatfu lesenta Jehova wenta kanjalo nalesimente watsatsa sikhatsi lesidze ngembi kwekutsi alungise lendzaba, kutawucocwa ngaso eSehlukweni 11 salencwadzi. Kwanyalo kuhle kutsi ucabange ngaloku: Kwakusincumo lesihle yini ngabo-Adamu na-Eva kulalela Sathane, longazange abentele lokuhle? Kwakulungile yini ngabo kukholwa kutsi Jehova labebebanike konkhe lebebanako, ungumcambimanga lonelunya? Wena bewungenta njani?
10 Kuhle kutsi sicabange ngalemibuto ngobe ngamunye wetfu uhlangabetana netinkinga letitsi atifane naleti. Kodvwa wena unelitfuba lekusekela luhlangotsi lwaJehova kute aphendvule lensayeya yaSathane. Ungamemukela Jehova njengeMbusi wakho, futsi ubonise kutsi Sathane ungumcambimanga. (Tihlabelelo 73:28; Taga 27:11) Lokudzabukisako kutsi bambalwa kuphela bantfu labakhetsa kwenta njalo kuletigidzigidzi letikhona emhlabeni. Loku kuphakamisa umbuto lobalulekile, liBhayibheli lifundzisa kutsi nguSathane yini vele lobusa lelive?
NGUBANI LOBUSA LELIVE?
11 Jesu akazange akungabate kutsi nguSathane lobusa lelive. Ngalelinye lilanga ngendlela lesimanga, Sathane wakhombisa Jesu “yonkhe imibuso nebucwebecwebe bayo.” Ngako wetsembisa Jesu loku: “Konkhe loku ngitakunika kona, nawungamane uwe phansi nje, ungikhotsame.” (Matewu 4:8, 9; Lukha 4:5, 6) Cabanga ngaloku. Bekutawuba silingo yini loku kuJesu kube Sathane abengesuye umbusi walemibuso? Jesu akazange akuphike kutsi bonkhe labohulumende baSathane. Ngalokucinisekile, kube Sathane abengesuye umbusi walemibuso, Jesu abengakwenta konkhe loko abekusho.
12 Kuliciniso kutsi Jehova nguNkulunkulu somandla, uMdali wemhlaba nesibhakabhaka lesimangalisako. (Sembulo 4:11) Akukho lapho liBhayibheli lisho khona kutsi Nkulunkulu Jehova nobe Jesu Khristu bababusi balelive. Ngebusuku bakhe bekugcina alapha emhlabeni Jesu wabita Sathane ngalokucondzile ngekutsi nguye “umbusi walelive.” (Johane 12:31; 14:30; 16:11) LiBhayibheli liphindze libite Sathane Develi ngekutsi ‘ngunkulunkulu walomhlaba.’ (2 Khorinte 4:3, 4) Macondzana nalomphikisi nobe Sathane, umphostoli Johane wabhala: “Umhlaba wonkhe ungephansi kwemandla aLomubi.”—1 Johane 5:19.
INDLELA LIVE LASATHANE LELITAWUSUSWA NGAYO
13 Umnyaka ngamunye bubi buchubeka bandza kakhulu. Kugcwele emabutfo lalwako, betembusave labangakatsembeki, baholi benkholo labatentisako, kanye netigebengu letite nembeza. Kute umuntfu longakwati kulungisa lelive. LiBhayibheli libonisa kutsi sesisedvute sikhatsi lapho Nkulunkulu atawususa khona lelive lelibi emphini yakhe i-Amagedoni. Loku kutawuvulela live lelisha indzawo.—Sembulo 16:14-16.
14 Nkulunkulu Jehova ukhetse Jesu Khristu kutsi abe nguMbusi weMbuso wakhe wasezulwini nobe hulumende. Endvulo liBhayibheli labiketela loku: “Ngobe tsine sitalelwe umntfwana, siphiwe indvodzana. Umbuso uyawuba semahlombe akhe. Uyawutsiwa . . . yiNkhosi Yekuthula. Umbuso wakhe uyawukhula, kuthula nenhlalakahle kungeke kuphele.” (Isaya 9:6, 7) Macondzana nembuso, Jesu wafundzisa balandzeli bakhe kutsi bathandaze kanjena: “Umbuso wakho awute. Intsandvo yakho ayentiwe emhlabeni, njengobe yentiwa ezulwini.” (Matewu 6:10) Njengobe sitawubona kulencwadzi, uMbuso waNkulunkulu utawususa bonkhe labohulumende bese wona utsatsa sikhundla. (Danyela 2:44) UMbuso waNkulunkulu utawubese uletsa lipharadisi emhlabeni.
LIVE LELISHA LISEDVUTE!
15 LiBhayibheli liyasicinisekisa: “Kepha ngesetsembiso [saNkulunkulu] silindzele emazulu lamasha, nemhlaba lomusha, lapho kubusela khona kulunga.” (2 Phetro 3:13; Isaya 65:17) Ngalesinye sikhatsi liBhayibheli nalikhuluma ‘ngemhlaba’ lisuke libhekisele kubantfu labahlala kuwo. (Genesisi 11:1) Ngako ‘umhlaba lomusha’ lolungile usicumbi sebantfu labemukelwa nguNkulunkulu.
16 Jesu wetsembisa kutsi emhlabeni lomusha, labo labemukelwa nguNkulunkulu batawutfola sipho ‘lesikuphila lokuphakadze.’ (Makho 10:30) Sicela uvule liBhayibheli lakho kuJohane 3:16 nakusehluko 17:3, ufundze kutsi Jesu watsi yini lokufanele siyente kute sitfole kuphila lokuphakadze. Nyalo cabanga ngetibusiso liBhayibheli lelitsi titawujatjulelwa ngulabo labatawutfola sipho lesihle lesivela kuNkulunkulu ePharadisi lasemhlabeni lelitako.
17 Bubi, timphi, bugebengu, kanye nebudlova kuyophela. “Benti balokubi bayawunyamalala . . . Kodvwa labamnene bayawulidla lifa lemhlaba.” (Tihlabelelo 37:10, 11) Kutawuba nekuthula ngobe ‘Nkulunkulu uyawucatulula imibango yetive letinyenti.’ (Tihlabelelo 46:9; Isaya 2:4) ‘Ngemalanga ayo kutawandza kulunga, kwandze nekuthula siphelane.’—futsi loko kusho kutsi phakadze.—Tihlabelelo 72:7.
18 Tikhonti taJehova tiyophila ngekulondzeka. Ngalesikhatsi ema-Israyeli alalela Nkulunkulu, abephila ngekulondzeka. (Levithikhusi 25:18, 19) Cabanga kutsi kuyoba kuhle kanjani nasekunekulondzeka lokunjalo ePharadisi!—Isaya 32:18; Mikha 4:4.
19 Angeke isaba khona indlala. Umhlabeleli wahlabela watsi: ‘Kutawuba nenala emasimini, lenala isibekele ticongo tetintsaba, kube tiphihli.’ (Tihlabelelo 72:16) Nkulunkulu Jehova utawubusisa labalungile, futsi ‘umhlaba utawuba nesivuno lesihle senala.’—Tihlabelelo 67:6.
20 Umhlaba wonkhe uyoba lipharadisi. Emhlabeni lowonakaliswe bantfu labanesono kuyokwakhiwa tindlu letinhle futsi kulinywe netingadzi. (Isaya 65:21-24; Sembulo 11:18) Njengobe sikhatsi sichubeka tincenye temhlaba letinebantfu tiyonwetjwa kuze kube ngulapho umhlaba wonkhe sewumuhle futsi ukhicita njengensimi yase-Edeni. Nkulunkulu angeke ehluleke ‘kuvula sandla sakhe esutsise tonkhe tifiso talokuphilako.’—Tihlabelelo 145:16.
21 Kuyoba nekuthula emkhatsini webantfu netilwane. Tilwane tesiganga naletifuywako tiyodla ndzawonye. Ngisho tilwane letiyingoti lamuhla, umfana lomncane angeke atesabe—Isaya 11:6-9; 65:25.
22 Kugula kuyophela. NjengeMbusi weMbuso waNkulunkulu wasezulwini, Jesu utawelapha bantfu ngelizinga lelisetulu kwendlula indlela labebalapha ngayo ngalesikhatsi alapha emhlabeni. (Matewu 9:35; Makho 1:40-42; Johane 5:5-9) Ngemuva kwaloko “kute lohlala [khona] loyakutsi: ‘Ngiyagula.’”—Isaya 33:24; 35:5, 6.
23 Tihlobo tetfu letifile tiyovuswa setinelitsemba lekungaphindzi tife. Bonkhe labo labafile labasenkhumbulweni yaNkulunkulu bayovuswa. Ecinisweni “labalungile nalabangakalungi, bayawuvuka ekufeni.”—Imisebenti 24:15; Johane 5:28, 29.
24 Cabanga ngelikusasa lelihle lelilindzelwe ngulabo labakhetsa kufundza nekukhonta uMdali wetfu Lophakeme, Nkulunkulu Jehova. Jesu abekhuluma ngeliPharadisi lelitako emhlabeni ngalesikhatsi etsembisa lesinye saletigelekece labetselwa nato nakatsi: “Utakuba nami ePharadisi.” (Lukha 23:43) Kubaluleke kakhulu kutsi sifundze lokunyenti ngaJesu Khristu, letiyotfolakala ngaye tonkhe letintfo.
LOKO LOKUFUNDZISWA LIBHAYIBHELI
▪ Injongo yaNkulunkulu yekwenta lomhlaba kutsi ube lipharadisi itawugcwaliseka. —Isaya 45:18; 55:11.
▪ Sathane nyalo nguye lobusa lelive.—Johane 12:31; 1 Johane 5:19.
▪ Emhlabeni lomusha Nkulunkulu utawuletsela bantfu tibusiso letinyenti.—Tihlabelelo 37:10, 11, 29.
[Imibuto Yesihloko Lesifundvwako]
1. Iyini injongo yaNkulunkulu ngemhlaba?
2. (a) Sati njani kutsi injongo yaNkulunkulu ngemhlaba itawugcwaliseka? (b) Ngekusho kweliBhayibheli bantfu labanjani labatawuphila phakadze?
3. Ngusiphi simo lesibuhlungu lesikhona emhlabeni lamuhla, futsi ngimiphi imibuto lephakamako?
4, 5. (a) Ngubani lowakhuluma na-Eva asebentisa inyoka? (b) Umuntfu lohloniphekile futsi lowetsembekile angaba njani lisela?
6. Indvodzana yaNkulunkulu lengumoya yaba njani nguSathane Develi?
7. (a) Kungani bo-Adamu na-Eva bagcine bafile? (b) Kungani yonkhe intalo ya-Adamu iguga futsi ifa?
8, 9. (a) Nguyiphi insayeya leyabekwa nguSathane? (b) Kungani Nkulunkulu angazange atibulale ngaso leso sikhatsi letihlubuki?
10. Ungalusekela njani luhlangotsi lwaJehova ekuphendvuleni insayeya yaSathane?
11, 12. (a) Kulingwa kwaJesu kubonisa njani kutsi Sathane nguye lobusa lelive? (b) Yini lenye lebonisa kutsi Sathane nguye longumbusi walelive?
13. Kungani sidzinga live lelisha?
14. Ngubani Nkulunkulu lamkhetse kutsi abe nguMbusi weMbuso wakhe, futsi loku kwabiketelwa njani?
15. Uyini ‘umhlaba lomusha’?
16. Ngusiphi sipho lesiligugu Nkulunkulu latsi utasiniketa labo labamukelako, futsi yini lokufanele siyente kute sisitfole?
17, 18. Singaciniseka njani kutsi kuyoba nekuthula nekulondzeka emhlabeni wonkhe?
19. Yini lesenta sati kutsi eveni lelisha laNkulunkulu kudla kuyoba yinala?
20. Yini lesicinisekisako kutsi wonkhe umhlaba uyoba lipharadisi?
21. Yini lekhombisa kutsi kuyoba nekuthula emkhatsini webantfu netilwane?
22. Yini leyowenteka ngekugula?
23. Kungani kuvuswa kwalabafile kutasiletsela injabulo etinhlitiyweni tetfu?
24. Utiva njani ngekuphila ePharadisi emhlabeni?
[Sitfombe ekhasini 30]
Sathane abetamniketa njani Jesu imibuso yonkhe yemhlaba kube beyingesiyo yakhe?
[Sitfombe lesigcwele likhasi lesisekhasini 35]
ssw_Latn zul_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn unk ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn ssw_Latn